KOMISIJOS SPRENDIMAS
2008 m. gegužės 23 d.
iš dalies keičiantis Sprendimą 2006/771/EB dėl suderinto radijo spektro naudojimo mažojo nuotolio įrenginiuose
(pranešta dokumentu Nr. C(2008) 1937)
(Tekstas svarbus EEE)
(2008/432/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. kovo 7 d. Europos Parlamento ir Tarybos sprendimą Nr. 676/2002/EB dėl radijo spektro politikos teisinio reguliavimo pagrindų Europos bendrijoje (Sprendimas dėl radijo spektro) (1), ypač į jo 4 straipsnio 3 dalį,
kadangi:
(1)
Komisijos sprendime 2006/771/EB (2) suderinamos mažojo nuotolio įrenginių techninės sąlygos.
(2)
Tačiau greitai keičiantis technologijoms ir visuomenės poreikiams, gali atsirasti naujų mažojo nuotolio įrenginių naudojimo sričių, todėl reikės nuolat atnaujinti spektro suderinto naudojimo sąlygas.
(3)
2006 m. liepos 5 d. Komisija suteikė ilgalaikį mandatą (3) Europos pašto ir telekomunikacijų administracijų konferencijai (CEPT) pagal Sprendimo Nr. 676/2002/EB 4 straipsnio 2 dalį, kad būtų atnaujintas Sprendimo 2006/771/EB priedas, reaguojant į technologijų ir rinkos vystymąsi mažojo nuotolio įrenginių srityje.
(4)
2007 m. liepos mėn. ataskaitoje (4), pateiktoje vykdant mandatą, CEPT patarė Komisijai pakeisti tam tikrus techninius aspektus Sprendimo 2006/771/EB priede.
(5)
Todėl reikėtų atitinkamai iš dalies pakeisti Sprendimą 2006/771/EB.
(6)
Pagal šiame sprendime nustatytas sąlygas veikiantys įrenginiai taip pat turi atitikti 1999 m. kovo 9 d. Europos Parlamento ir Tarybos direktyvą 1999/5/EB dėl radijo ryšio įrenginių ir telekomunikacijų galinių įrenginių bei abipusio jų atitikties pripažinimo (5), kad spektras būtų naudojamas veiksmingai, siekiant išvengti žalingųjų trikdžių, ir būtų įrodyta, jog laikomasi darniojo standarto arba vykdomos alternatyvios atitikties įvertinimo procedūros.
(7)
Šiame sprendime pateiktos priemonės atitinka Radijo spektro komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2006/771/EB priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2008 m. gegužės 23 d.